I 1942 startet tyskerne drift av et sandtak i Matre, med 200 russiske krigsfanger og 30 fangevoktere. Sand ble fraktet til Bergen i store mengder. Den tyske kommandanten og vokterne overtok de to bolighusene for A/S Matrefallenes funksjonærer. Ingeniører og høyere offiserer holdt til på hotellet, mens de russiske fangene bodde i brakker. Fire russerfanger ble drept av tyskerne, og ligger i dag gravlagt under en stor stein på Solheim kirkegård.